RESOLUCIÓN do 8 de setembro de 2015, da Secretaría Xeral de Ordenación do Territorio e Urbanismo, de aprobación definitiva do proxecto de delimitación do solo do núcleo rural de Vigo do Real, sito na parroquia de Santiago de Renche, concello de Samos (expediente PTU-LU-13/102).
Consellería de Medio Ambiente e Ordenación do Territorio — III. Outras disposicións — 26/11/2015

O Concello de Samos remite o expediente de referencia, en que solicita a súa aprobación definitiva, de acordo coa disposición adicional segunda da Lei 9/2002, de ordenación urbanística e protección do medio rural de Galicia.
Analizada a documentación achegada polo concello, e vista a proposta subscrita pola Subdirección Xeral de Urbanismo, resulta:
I. Antecedentes.
I.1. O Concello de Samos carece de planeamento xeral e conta unicamente cunha delimitación de solo urbano no núcleo capital (AD 29.9.1995), e fóra deste réxese polas normas de aplicación directa da LOUG e, no non oposto a ela, polas determinacións das normas subsidiarias e complementarias de planeamento provincial aprobadas o 3.4.1991.
I.2. Segundo a documentación achegada polo concello, a tramitación incluíu:
• Presentación no concello de solicitude de tramitación do proxecto de delimitación (5.3.2013).
• Exposición pública (20.3.2013-2.5.2013), mediante anuncios inseridos no DOG do 2.4.2013, La Voz de Galicia e El Progreso do 20.3.2013. Presentouse unha única alegación segundo a certificación municipal que figura no expediente.
• Aprobación provisional do proxecto de delimitación (2.8.2013).
• Requirimento da Xefatura Territorial da CMATI en Lugo, de emenda documental e deficiencias (23.9.2013).
• Informes da Dirección Xeral de Patrimonio Cultural (4.7.2014 desfavorable; e 19.2.2015 favorable).
• Informe favorable da Dirección Xeral de Conservación da Natureza (17.7.2014).
• Aprobación provisional do proxecto de delimitación (6.4.2015).
• Remisión de documentación do expediente de delimitación á CMATI (2.6.2015).
II. Análise e consideracións.
II.1. Proponse a delimitación do asentamento poboacional de Vigo do Real, como núcleo rural histórico-tradicional, cunha superficie bruta aproximada de 3,16 ha.
II.2. O núcleo delimitado atópase dentro do territorio histórico do Camiño de Santiago (Camiño Francés) delimitado por Decreto 227/2011; así como do espazo natural dos Ancares-O Courel, declarado como zona especial de conservación (Decreto 37/2014) e zona de especial protección dos valores naturais (Decreto 72/2004). Está próximo á estrada autonómica LU-633, aínda que é exterior á súa zona de afección.
II.3. O asentamento delimitado conta con topónimo recoñecido no nomenclátor oficial aprobado pola Xunta de Galicia (Decreto 6/2000).
II.4. No número 1.14.2 do proxecto xustifícase o cumprimento do requisito de consolidación edificatoria establecido no artigo 13.3.b) da LOUG.
II.5. O proxecto cumpre coas exixencias establecidas pola disposición adicional segunda da LOUG, nomeadamente: contén o estudo individualizado do núcleo rural, conforme o sinalado polo artigo 61.3 desta lei; así como os planos de delimitación do perímetro do núcleo rural. Tamén quedan reflectidos o trazado da rede viaria pública existente e os espazos reservados para dotacións e equipamentos públicos, así como as determinacións previstas nas letras d) e f) do artigo 56.1 desta lei.
De acordo co punto 2 da disposición adicional segunda da LOUG, e co artigo 12.1.b) do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva dos expedientes de delimitación de solo de núcleos rurais correspóndelle á secretaria xeral de Ordenación do Territorio e Urbanismo.
III. Resolución.
Visto canto antecede,
1. Aprobar definitivamente o proxecto de delimitación do solo de núcleo rural histórico-tradicional de Vigo do Real, sito na parroquia de Santiago de Renche, concello de Samos.
2. Contra esta resolución cabe interpoñer recurso contencioso-administrativo ante o Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, de conformidade co disposto nos artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3. Notifíqueselle ao concello; e publíquese no Diario Oficial de Galicia.
Santiago de Compostela, 8 de setembro de 2015